google/wiki40b huggingface dataset:
Uus Testament

"Apostlite teod"

"Apostlite tegude raamat", mis on ka järg Luuka evangeeliumile, on narratiiv apostlite teenimistööst pärast Kristuse surma. Stiil, fraseoloogia ja muud tõendid võimaldavad tänapäeva piibliteadlastel arvata, et "Apostlite tegude raamatu" ja Luuka evangeeliumi on kirjutanud sama autor.

Keel

Kõige suurema kõnelejate arvuga keeled juutide ja paganate seas pühal maal (Iisraelis) Jeesuse ajal olid aramea, koinee ja piiratud määral vararabiinlik heebrea keel. Ometigi pandi Uue Testamendi originaaltekstid kirja koinee keeles, mis oli igapäevaseks Kreeka suhtluskeeleks, mida kasutati 1. sajandi Rooma riigi Vahemere-äärsetes idaprovintsides. Uut Testamenti on alates selle kirjapanekust laialdaselt tõlgitud teistesse keeltesse, sealhulgas ladina, vanasüüria ja kopti keelde. Kuid mõni kirikuisa vihjab, et Matteuse evangeelium oli algselt kirjutatud heebrea või aramea keeles. Samuti on oletatud, et ka kiri heebrealastele kirjutati heebrea keeles ning kreeka keelde tõlkis selle Luukas. Kummalgi neist vaadetest ei ole tänapäeva teadlaste seas suurt toetust; väidetakse, et Matteuse evangeeliumi ja heebrea kirja kirjapilt näitavad pigem, et need on kirjutatud otse kreeka keeles.
Meistriliiga 2007

Hooaeg

Meistriliigast langes välja viimane Tallinna Dünamo, asemele kerkis esiliiga kolmas JK Sillamäe Kalev. Üleminekumängudel kaotas meistriliiga eelviimane FC Kuressaare võõrsil löödud väravate tõttu esiliiga kuuendale Nõmme JK Kaljule (1:0, 1:2).

Hooaja 1. pool

Allikas: Eesti Jalgpalli Liit
¹Kodu meeskond on vasakus tulbas.

Värvid: Roheline = Kodu meeskonna võit; Kollane= viik; Punane = võõrsil meeskonna võit.

Hooaja 2. pool

Allikas: Eesti Jalgpalli Liit
¹Kodu meeskond on vasakus tulbas.

Värvid: Roheline = Kodu meeskonna võit; Kollane= viik; Punane = võõrsil meeskonna võit.
Almedalen

Almedalen on park Ojamaal Visbys.
Park asub Läänemere ääres Visby sadama lähedal Visby kõrgkooli ja raamatukogu kõrval. Pargi geograafilised koordinaadid on 57° 38′ 26″ N, 18° 17′ 27″ E.
Keskajal oli praeguse Almedaleni rannikul sadam, mille kaitseks ehitatud Visby ringmüüri vanim torn Kruttornet on siiani säilinud. Pargi keskel on tiik.
Pargis toimub Visby iga-aastane volbriöö tähistamine. Kruttorneti juurest saab alguse igasuviste keskaja päevade rongkäik.
Almedaleni pargis peetakse igal suvel Olof Palme algatatud Almedali nädalat, mille jooksul peetakse arutelu kõigi Rootsi parteide esindajate osalusel.
Kaljo Kiisa noore filmitegija stipendium

Kaljo Kiisa noore filmitegija stipendium on Eesti noorele filmitegijale antav stipendium. Stipendiumi annavad koostöös välja Viru Keemia Grupp, Jõhvi Kontserdimaja, Jõhvi Vallavalitsus ja Tallinnfilm.
Esimene stipendium anti välja 2010.
Estobuntu

Ajalugu

Esimene Estobuntu põhines Ubuntu versioonil 7.04 ja toodi avalikkuse ette märtsis 2008.
Viimane Estobuntu väljalase kannab versiooninumbrit 14.04, väljalaskekuupäev on 2. mai 2014.
Estobuntu oli varustatud sisseehitatud ID-kaardi toega, mis distro iga versiooni väljalaske ajal funktsioneeris. 2018. aasta seisuga on Estobuntu viimases versioonis (14.04) olev ID-kaardi tarkvara aegunud ega tööta eam. Püüded ID-kaarti vananenud tarkvaraga kasutada võivad kaardi ära rikkuda.
Samuti on aegunud muu Estobuntu selles versioonis leiduv tarkvara, sealhulgas brauser Mozilla Firefox.
Roosta Puhkeküla

Roosta Puhkeküla on kuni 3-toalistes puhkemajakestes majutust pakkuv Eesti ettevõte Elbiku külas Lääne-Nigula vallas Lääne maakonnas.
1990. aastal avatud puhkekeskuse müüs Urmas Sõõrumaale kuuluv Ikhor Investeeringud 2002. aasta jaanuaris Swedest Motel Groupile 20,4 miljoni krooni eest. 2001. aastal oli majutusettevõtte käive 8,6 miljonit krooni, kasum 630 000 krooni ja bilansi maht 22 miljonit krooni.
2008. aastal oli puhkeküla oma valla suuremate tööandjate seas.
Tšehhi ettevõte AS Swedest Motel Group ehitas 2009. aastal Läänemaa suurimat seiklusparki.
Harilik lambaseenik

Kirjeldus

Seenekübar ebakorrapärase kujuga, nahkpruun ja sile, kuid rebeneb viljakeha laiusesse kasvades keskkohas soomuseliseks. Soomuste hulk sõltub kasvuaja ilmast. Mida kuivem kübara pind kasvu ajal on, seda soomuselisemaks see muutub. Värvus varieerub valgest kahvatupruunini, alaküljel olevad poorid on valged, mõnikord veidi sinaka tooniga või kollakate laikudega. Erinevalt puravikest pole torukestekiht kergelt eraldatav.
Jalg on sõrmejämedune, valge, sageli pruunide või lillakashallide laikudega. Seeneliha murdepind valge, kõva, lõhenev, lõikepind värvub aeglaselt kollakaks, siis rohekas ja kuivades halliks.

Kasvukoht

Eestis kohati tavaline liivasel pinnasel, peamiselt nõmme- ja palumetsades augistist oktoobrini. Maitsev söögiseen.
Balti Ajaloo Komisjon

Balti Ajaloo Komisjon (saksa keeles Baltische Historische Kommission; lühendatult BAK või BHK) on Saksamaal tegutsev Baltikumi (peamiselt Eesti ja Läti) ajaloost huvitunud ajaloolasi koondav vabatahtlik ühendus.
Komisjon asutati 8. septembril 1951. aastal Göttingenis ametlikult Johann-Gottfried-Herders-Forschungsrati allorganisatsioonina, ehkki tegelikult on BAK oma tegevuses sellest sõltumatu. Komisjoni eelkäijaks võib lugeda 1947. aastal alguse saanud iga-aastaseid balti (baltisaksa) ajaloolaste kohtumispäevi (Baltische Historikertreffen), kus peeti ettekandeid ning arutleti uute uurimisülesannete üle. Nende peamine eestvedaja Reinhard Wittram sai ka BAK-i esimeseks esimeheks, kelleks ta jäi kuni oma surmani 1973. aastal. Seejärel oli esimeheks Georg von Rauch, 1979–2007 aga Gert von Pistohlkors. Praegu juhib komisjoni Matthias Thumser.
Komisjoni kuuluvad nii baltisakslased, nende järeltulijad kui ka Baltikumi ajaloost huvitatud (riigi)sakslased. Viimasel ajal on viimaste osakaal tunduvalt kasvanud, sest baltisaksa ajaloolased on kas surnud või pensioneerunud. Kirjasaatja- ehk korrespondentliikmetena kuuluvad BAK-i ka mitmed Eesti ja Läti ajaloolased. Viimasel ajal on suurem osa neist arvatud tegevliikmete hulka.
BAK tegeleb peamiselt Baltikumi keskaja uurimisega, eriti Saksa-Balti suhete ning poliitilise ajalooga. Siiski uuritakse aga hilisemaid ajajärke ning teisi valdkondi. Välja antakse mitmeid publikatsioonidesarju ning toetatakse oma liikmete ajaloouurimuste avaldamist. BAK korraldab ka mitmeid konverentse.

Liikmeskond

Balti Ajaloo Komisjoni kuulub 2017. aasta augusti seisuga 104 tegevliiget ja 32 kirjavahetajaliiget.
Tartu Lasteaia Selts

Tartu Lasteaia Selts (lühend: TLS; täpsemalt: Tartu Eesti Lasteaia Selts) oli aastatel 1905-1940 tegutsenud selts.
TLS avas 1905. aastal esimese eestimeelse ja -keelse lasteaia. Aastal 1905 kinnitati ka seltsi põhikiri, mille põhi võeti Eesti Noorsoo Kasvatuse Seltsi põhikirjast.
Seltsi esimees oli Veera Jõgever.
Vene kitarr

Vene kitarr (vene keeles семиструнная гитара 'seitsmekeeleline kitarr') on 7 keelega akustiline kitarr, mis arenes välja Venemaal 18. sajandi lõpus. See sarnaneb ehituselt klassikalise kitarriga.
Keelte tüüpiline häälestus on D G H d g h d¹.
Eesti-Argentina suhted

Eesti-Argentina suhted on kahepoolsed suhted Eesti ja Argentina vahel.
Kahe riigi vahelised suhted said alguse 12. jaanuaril 1921, kui Argentina tunnustas Eesti Vabariiki.
Argentina taastunnustas Eesti Vabariiki 25. augustil 1991. Kahe riigi vahelised diplomaatilised suhted said alguse 27. septembril 1991.
Argentina suursaadikud Eestis: Roberto Pierini. Tänapäeval on Eestisse volitatud Argentina saatkonna Helsingis asjur.
Eestil on olnud Argentinas oma aukonsul (Eesti aukonsul Argentinas): Peet Pullisaar (1994-2007). Argentinas San Isidros asuv Eesti aukonsulaat avati 2013 ja aukonsul on praegu Carlos Andrés Mattsson.
Paisktabel

Paisktabel ehk räsitabel (inglise k. hash table) on andmestruktuur, milles viiakse räsifunktsiooni abil vastavusse võtmete ja väärtuste paarid (näiteks inimeste nimed ja nende telefoninumbrid).
Räsifunktsioon arvutab võtmest räsi, mis määrab elemendi asukoha (indeksi) paisktabeli massiivisis. Ideaalis on igal elemendil massiivis oma koht, kuid praktikas juhtub, et kahele võtmele arvutatakse sama asukoht ja tekib kokkupõrge (kollisioon). Sel juhul saab elemendi salvestada järgmisele vabale kohale või teha iga massiivi indeksi kohta eraldi massiivi, kuhu saab salvestada mitu ühele indeksile vastavat elementi.
Paisktabelist võtme järgi elemendi otsimine on tavaliselt kiirem kui muudest andmestruktuuridest, näiteks otsingupuust. Paisktabeli efektiivseks tööks on vaja minimeerida kokkupõrgete võimalust. Selleks tuleb valida selline räsifunktsioon, mille põhjal leitud indeksid kattuksid võimalikult harva. Samuti on oluline kasutada piisavalt suurt massiivi, et elementidele oleks piisavalt kohti.
Paisktabeleid kasutatakse näiteks andmebaasides, vahemäludes ja assotsiatiivsetes massiivides.
Massipsühhoos

Massipsühhoos on suures inimrühmas tekkiv grupiteadvuse seisund, mida iseloomustab inimeste võimetus olukorda arukalt hinnata ja adekvaatselt tegutseda, ka enesekontrolli kaotus ja paanika. Massipsühhoosi teket soodustavad tegelik või oletatav oht, demagoogiline sisendus ja muu.
Julius Bernhard Feldmann

Julius Bernhard Feldmann (10. aprill 1869 Vigala – 9. oktoober 1954 Bad Bellingen) oli eesti vaimulik.
Õppis aastatel 1890–1894 Tartu Ülikooli usuteaduskonnas. Oli prooviaastal Põlva koguduses. Ordineeriti õpetajaks 2. juunil 1896 Tartus.
Oli aastatel 1896–1900 Pärnu Eliisabeti koguduse adjunktõpetaja. Aastatel 1901–1910 oli ta Mihkli Miikaeli koguduse õpetaja. Aastatel 1911–1918 oli luterlikuks vaimulikuks Novgorodis. Aastal 1919 töötas ta kooliõpetajana Tallinnas. Aastatel 1920–1925 oli Paistu Maarja koguduse õpetaja. Aastatel 1925–1939 teenis ta usuliselt Alūksne ümbruse eestlasi ja sakslasi.
Lahkus aastal 1939 Saksamaale. Suri aastal 1954 Bad Bellingenis (Baden-Württembergi liidumaal).
Ischgl

Suusakuurort

Ischgl paikneb maailma ühe suurima suusapiirkonna Austria poolel. Külast suusaalale viib kolm köisteed: Pardatschgratbahn, Fimbabahn ja Silvrettabahn. Ainult Fimbabahnil ja Silvrettabahnil on vahepeatusi. Paljud tõstukid koonduvad Idalpis, kus on restoran. Piirkond Idalpi kohal pakub laiu, kergeid radu ja lumeparki. Teised Ischgli piirkonna osad, Höllbodeni ja Paznauner Thaya suunal, pakuvad palju punaseid radu ja mõned väljakutsuvamad mustad. Kõige järsem rada kuurordis on must rada kaldega 70%, mis paikneb Höllbodeni kausis, ja ligi pääseb "Lange Wand" tõstukiga. Paznauner Thaya pakub palju punaseid radu, mis sobivad keskmise tasemega suusatajatele.
Pratti maakond

Ajalugu

Maakond moodustati 1867. aastal.
Põdra mõis (Jämaja)

Põdra mõis (saksa keeles Pödra) oli Olbrüki mõisa kõrvalmõis Jämaja kihelkonnas Saaremaal.
Kronotoop

Kronotoop (ehk ajapaik) on kokkupaigutatud eriaegsus, ehk teatud paigale iseloomulikud ajalised suhted — mingis tekstis loodud ajalis-ruumiline suhtestik.
Mõiste võttis kasutusele füsioloog Aleksei Uhtomski, ning seda rakendas kirjanduse uurimisel Mihhail Bahtin, kelle tööde kaudu sai see mõiste laialt kasutatavaks ja tuntuks. Kronotoobi mõistet kasutatakse narratoloogias, kuid ka muude kultuurinähtuste puhul (nt arhitektuuris).
Saladin

Ṣalāḥ ad-Dīn Yūsuf ibn Ayyūb (araabia صلاح الدين يوسف بن أيوب, Ṣalāḥ al-Dīn Yūsuf ibn Ayyūb, kurdi سه‌لاحه‌دین ئه‌یوبی, Selah'edînê Eyubî, pärsia صلاح‌الدین ایوبی, Salāh-ed-Dīn-e Ayyūbī; u 1138 – 4. märts 1193), Läänes tuntud kui Saladin, oli kurdi päritolu muslim, kellest sai Aijubiidide riigi esimene Egiptuse ja Süüria sultan. Oma võimu tipul valitses ta Egiptust, Süüriat, Mesopotaamiat, Hidžazi ja Jeemenit.

Saladini võimuletõus

Saladini võimuletõus algas Seldžukkide sultanaadi sunniitidest Zengidi dünastia konfliktist ismailiitidest Fatimiidide dünastia valitsetud Fatimiidide kalifaadiga Egiptuses, mis lõppes Egiptuse ja Süüria alade ühendamisega Saladini onu Shirkuhi poolt, kes juhtis Seldžukkide vägesid. 
1169. aastal alustasid ristisõdijad rünnakuid Niiluse deltasse, ismailiitidest Fatimiidide dünastia valitsetud Fatimiidide kalifaadile, mis ulatus oma hiilgeaegadel Atlandi ookeanist läbi Põhja-Aafrika Damaskuse ja Mekani. Fatimiidid kutsusid appi Mosulist sunniitidest Zengidi dünastia Damaskuse ja Aleppo emiiri Nūr ad-Dīni vägesid. Sunniidist Nūr ad-Dīni väed aga soovisid Egiptuses võimult tõugata ismailiitidest Fatimiidid ning Fatimiidid olid sunnitud sõlmima liidu Jeruusalemma kuninga (1162–1174) Amaury I-ga. Fatimiidide ja Jeruusalemma ristisõdijate väed võitsid Shirkuhi vägesid 1167. aastal, kuid 1168. aastal olid nad sunnitud Kairost lahkuma. 1168. aastal proovis Amaury I koos Bütsantsi keisri Manuel I Komnenose laevastikuga ebaõnnestunult vallutada Kairot ning Saladini onu Shirkuh sai Fatimiidide kalifaadis vesiiriks.
Shirkuhi surma järel 1169. aastal haaras võimu Egiptuses Saladin, kes määrati Egiptuse vesiiriks. 1171. aastal, viimase fatimiididest kaliifi al-ʿĀḍid li-Dīn Allāhi surma järel kukutas Saladin Fatimiidid ja asutas Aijubiidide dünastia (1171–1260), mille keskus oli samuti Kairo. Saladin ise sai esimeseks Egiptuse sultaniks. 1172. aastal vallutas Saladin Põhja-Aafrikas Almoraviididelt Tripolitaania.
Nūr ad-Dīni surma järel järgnes talle valitsejana tema 11-aastane poeg As-Salih. Saladin vallutas ja hõivas oma mamelukkide väega 1174. aastal Damaskuse, Homsi ja Hama ja kuulutas end regendiks, 1175. aastal vallutas ta Ba‘labakki ning piirkonna Zengiidide dünastia esindajad. 1176. aastal abiellus ta Nūr ad-Dīni lesega ning teda tunnistati Süüria valitsejana. As-Salih suri 1181. aastal. 1183. aastal vallutas Saladin Aleppo ja 1186. aastaks kõik Süüria alad ning allutas oma võimule kõik Lähis-Ida moslemite alad.
Japi keel

Kirjaviis

Japi keeles kasutatakse ladina tähestikku.

Keelenäide

Gubine gidii mani gargeleg nga faileng nibapuf matt'awen nge rogon. Bay laniyan nipii e nam, ere ngauda ted matt'aawen e chaa niba chugur ngoded nimod walag dad.
Kõik inimesed sünnivad vabade ja võrdsetena oma väärikuselt ja õigustelt. Neil on mõistus ja südametunnistus ning nende suhtumist üksteisesse peaks kandma vendluse vaim.
(ÜRO Inimõiguste Deklaratsiooni Artikkel 1)
Cederhelmi park

Cederhelmi park (ka Cederhilmi park) on park Tallinnas Kristiine linnaosas endisel Cederhilmi suvemõisa kinnistul.
Endla ja Mooni tänava nurgal asunud suvemõisa omandas 9. oktoobril 1856 Louise Cederhilm, kelle järgi hakkas mõisa-ala kandma nime Cederhelm. Kasutusel on mõlemad nimekujud, nii Cederhilm kui ka Cederhelm, millest viimane on ka mitmes kaardirakenduses, nagu Tallinna veebikaart, Maa-ameti kaart jt.

Park tänapäeval

Pargi pindala on 1,0 ha ja selle aadress on Mooni 30d.
18. sajandist pärinevast mõisakompleksist on säilinud häärber (ehitati 1850) ja kaev (Mooni 61 territooriumil) ning vana kartulikelder (Mooni 30a). Häärberi taga on osa endist mõisaparki ning Eesti ühed vanimad lehised (üle 120 aasta vanad). Häärberi juures on siiani alles tõeliselt mõisalik paraadtrepp ning sealsed elanikud on asunud vana maja korrastama. Roheala, mis kuni vähemalt 1880. aastani oli heinamaana kasutuses, millest osa moodustabki tänapäeval tuntud Cederhelmi pargi.
Sugulussuhted

Sugulus

Eesti keeles on inimeste sugulussuhete tähistamisel kasutusel järgmised nimetused.

Hõimlus

Hõimusuhted on abiellumise kaudu tekkivad suhted – need ei ole veresuguluse suhted. Nende tähistamisel on eesti keeles kasutusel järgmised nimetused
Valgjärve vald (1939)

Valgjärve vald oli vald Võrumaal aastail 1939–1950.
Vald moodustati senise Valgjärve valla maa-alast, välja arvatud Põdra, Puusepa, Tuutska, Rootsi, Koivo ja Kangro talude ning Tõdu metsavahikoha piirkond, Vana-Piigaste asunduse piirkond, osa Tõdu asunduse piirkonnast, Tammemetsa talude ja metsavahikoha Keldu nr. A-19 piirkonnad, Piigandi metsa ning Pikareinu, Raja, Vädase-Raja, Võsu, Halliku, Saare, Peelia, Liivako nr. 27, Möldre nr. 28, Piirikolga nr. 26, Raudsepa nr. 31, Kure nr. 3, Vana-Pika nr. 4, Põdra nr. 1, Treiali nr. 2 ja Kubi nr. 5 talude maa-alad; senise Vastse-Otepää valla maa-alast; senise Kooraste valla Jõksi küla osa piirkonnast ning Mügra ja Väike-Mügra asunduste piirkondadest; senise Krüüdneri valla Poka nr. 26, Kuksena nr. 513, Jeroski nr. 22, Lõrsokese nr. 27, Taniko nr. 28, Tigase nr. 23 ja Saare nr. 24 talude maa-aladest.
Vald kuulus Riigivolikogu 77. valimisringkonda, kust valiti Alo Karineel.
Vald kuulus Kanepi põllumeeste konvendi tegevus- ja valimispiirkonda.
Valla täitevkomitee esimees Marie Pelju oli aktiivne kommunist, pealekaebaja, laskis vahistada kaks inimest, hukati septembris 1941.
13. septembril 1945 moodustati valla koosseisus Pikajärve külanõukogu ja Valgjärve külanõukogu. 26. septembril 1950 arvati vald Otepää rajooni koosseisu.
Kastepunkt

Kastepunkt on temperatuur, milleni õhk vm gaas peab jahtuma, et temas sisalduv veeaur muutuks küllastunud auruks, see tähendab, et kastepunktist allpool õhus olev veeaur kondenseerub.
Kondenseerumine võib avalduda udu, kaste või härmatisena.
Martin Terasmaa

Martin Terasmaa (enne eestistamist Martin-Aleksander Teimann 31. oktoober 1908 Keila – 21. juuni 1994 Viljandi) oli Eesti vaimulik.
Ta sündis Keilas, koolis käis ta Gustav Adolfi Gümnaasiumis (mille lõpetas aastal 1926). Ta oli kõva spordimees, oli Keila jalgpallimeeskonna asutajaid ja gümnaasiumi võrkpallimeeskonna liige. Tartu Ülikooli usuteaduskonnas õppis ta aastatel 1931–1937. Prooviaastal oli ta Viljandi Jaani koguduses August Oswald Westren-Dolli juures. Terasmaa ordineeriti 26. detsembril 1938 Tallinna toomkirikus piiskop Hugo Bernhard Rahamägi poolt õpetajaks.
Ta oli aastatel 1939–1940 Tõstamaa Maarja koguduse õpetaja. Töötas seejärel Tartu Noorsoo Kasvatuse Seltsi Tütarlaste Gümnaasiumis usuõpetajana. Aastatel 1942–1943 hooldas ta (kuna õpetaja Arnold Kerem oli vangistatud ja Venemaale saadetud) Tartu Jaani kogudust. Aastatel 1943–1949 oli ta Harju-Risti, Harju-Madise ja Nõva Püha Olevi koguduse õpetaja. Aastatel 1949–1967 oli ta Kullamaa ja Piirsalu koguduse õpetaja, hooldades aastal 1950 Martna Püha Martini kogudust. Aastal 1967 määrati Terasmaa teenima Viljandi Pauluse kogudust. Samaaegselt oli ta Viljandi praostkonna praost. Emerituuri jäi ta aastal 1978. Terasmaa suri aastal 1994. Tema hauakivisse on raiutud piiblisalm: "Oh Jumal, ole mulle patusele armuline" (Lk 18:13).
Montmorijoniit

Kasutusalad

Montmorijoniiti kasutatakse naftapuurimisel puurimisvedeliku valmistamiseks, seda lisatakse pinnasele selle põuakindlamaks muutmiseks ja niiskuse-eemaldajates. Ka kasutatakse seda nafta krakkimisel katalüsaatorina.
Mineraal on efektiivne raskmetallide adsorbent. Seda lisatakse vahel ka lemmikloomade toidule, et see seoks keskkonnamürke. Seda on kasutatud ka allergilise dermatiidi raviks.

Bioloogiline toime

Montmorijoniidi mõjul moodustuvad lipiidsetest mitsellidest vesiikulid. Ka aitab see nukleotiididel moodustada RNA-d, mis koguneb vesiikulite sisse.
Tiirurahu

Tiirurahu on Pärnu maakonnas Lääneranna vallas Esivere küla alal asuv 0,1 hektari suurune saar (rahu) Matsalu rahvuspargi alal. Saare rannajoone pikkus on 234 meetrit.
Rahu koordinaadid on 58° 41′ N, 23° 24′ E. Saar asub 600 meetrit Papilaiust põhja pool. Saar on kivise pinnamoega.
Avies

Uurimine ja kriitika

Eesti lennufirma Avies on sattunud Rootsis uurimise ja kriitika alla. Rootsi lennuamet on Eestist küsinud ka informatsiooni, kui põhjalikult on lennufirmat inspekteeritud, sest lennukid ei ole piisavalt täpsed ning osad reisid jäetakse ära. Märtsis 2015 tühistas Rootsi lennuamet liiniveolepingud ning keeldus sõlmima uusi, tuues põhjenduseks puudujäägid teeninduses ning suutmatuse tagada ohutust ning kvaliteetseid lende.
Samuti peatas Eesti lennuamet 1. aprillil 2016 kuueks kuuks ettevõtte tegevusloa, sest ettevõttel oli lahendamata 47 puudust, mille kõrvaldamise tähtaeg oli 24. märtsil 2016.
Luke Brunning

Luke Brunning on Briti filosoof, kes tegeleb eetikaga, emotsioonifilosoofiaga, suhetefilosoofiaga, armastusefilosoofiaga ja seksifilosoofiaga. 
Ta sai doktorikraadi 2015 Oxfordi Ülikoolist. Alates 2018. aastast on ta Birminghami Ülikooli õppejõud.
Archuleta maakond

Ajalugu

Maakond moodustati 14. aprillil 1885 Conejose maakonna lääneosast.
Pass

Pass Euroopa Liidu liikmesriikides

Saksamaal antakse bordoopunaseid passe välja juba aastast 1988. Nende kaaned on kõvad (papp kaetud riidega), andmeleht on nii eest kui ka tagant kõvakilesse integreeritud. Alates oktoobrist 2005 antakse välja saatjakiibiga passe. Lisaks sellele antakse välja rohekaanelisi passe, mille saavad taotlejad erandkorras kätte KOHE, kui neil on tekib ootamatu reisimisvajadus.
Ingeri Selts

Ingeri Selts (soome keeles Inkeri-Seura) oli Eesti-Ingeris tegutsenud ingerlaste selts. Seltsi asutas 1924 Leander Reijo.
Selts andis välja ajakirja Sanaseppä. 
Seltsil oli muu hulgas oma näitering, laulukoor ja puhkpilliorkester.
Abietiinhape

Abietiinhape (sõna moodustamisel on kasutatud ladina sõna abies 'nulg'; molekulivalem C₁₉H₂₉COOH) on vaikhapete hulka kuuluv keemiline aine, üks tähtsamaid vaikhappeid.

Füüsikalised omadused

Abietiinhappe sulamistemperatuur on 173...175 °C, keemistemperatuur 248...250 °C.
Polaarhunt

Käitumine

Polaarhundid ei ole inimeste suhtes kuigi kartlikud ning elavad paljudes kohtades inimasustusele väga lähedal. Julgeks muutudes võivad polaarhundid ka inimesi rünnata. Näiteks on Kanadas Nunavutis Alerti asulas esinenud palju ründamisjuhtumeid, sest hundid on elanud aastakümneid inimestele liiga lähedal. Ühel aastal saadi kätte kolm marutaudi nakatunud hunti.

Välimus

Polaarhundid on värvuselt valged. Emased hundid on väiksemad, kuid nendegi kehapikkus võib ulatuda 1 meetrini ning kõrgus 70 sentimeetrini. Polaarhuntide keskmine kehakaal on 45 kg, kuid isased võivad kaaluda kuni 80 kg. Polaarhundi eluiga on keskmiselt 7–10 aastat, kuid vangistuses võivad polaarhundid elada kuni 18 aastat.

Toitumine

Polaarhundid toituvad peamiselt jänestest, kuid söövad ka polaarrebaseid, mardikaid ja linde.
Karaski mõis

Karaski mõis (saksa keeles Karrasky) oli rüütlimõis Kanepi kihelkonnas Võrumaal.
Mõis tekkis 1734, kui Krootuse (Kõlleste) mõisast eraldati maa-alad Vastse-Kõlleste ja Karaski mõisa jaoks.
1867 ühendati Karaski ja Vastse-Kõlleste mõis ja tekkinud uut mõisat nimetati Karaski mõisaks.
Mõisa viimane omanik enne 1919. aasta mõisate võõrandamist oli Harald von Samson-Himmelstjerna.
Kotedž

Kotedž (inglise cottage) on ingliskeelsetes maades enamasti linna lähedal asuv väike maja, mida kasutatakse puhkuse veetmiseks või pühade puhul. Eesti keeles on sõnale praktiliselt sünonüümiks sõna 'suvila'.